Wes-Kaap oor donderstorms gewaarskuVoorspelde reënval vir Sondag, 5 Maart 2023 (Grafika: Suid-Afrikaanse Weerdiens) Die Suid-Afrikaanse Weerdiens het waarskuwings uitgereik teen donderstorms oor dele van die Wes-Kaap wat Sondag verwag word. Stella Nake, woordvoerder van die Weerdiens, sê ŉ geel vlak 4-waarskuwing word uitgereik vir Sondag (5 Maart) vir erge donderstorms en hael wat tot oorstromings kan lei in die suidelike Kaapse Wynlande-distrik, Laingsburg en Prins Albert-munisipaliteite. ŉ Oranje vlak 6-waarskuwing word ook vir Sondag (5 Maart) uitgereik vir erge donderstorms, wind en kitsvloede wat skade aan infrastruktuur kan veroorsaak vir die Overberg- en Tuinroetedistrikte. Wydverspreide buie en donderstorms word Saterdag reeds reg oor die provinsie verwag. Die reënval vir Sondag word voorspel op 40 mm – 60 mm vir die suidelike dele van die Kaapse Wynlande en Sentrale Karoo met tot 70 mm – 100 mm in die Overberg en Tuinroete-distrikte. Nake maan die publiek om gereeld weervoorspellings op die televisie en radio te volg. Inligting sal ook gereeld by www.weathersa.co.za gedeel word en op die Weerdiens se Twitterprofiel by https://twitter.com/SAWeatherServic.